**Βοηθητικές σημειώσεις για τον εκπαιδευτικό:**

**Κοινωνικά δίκτυα – Σχολιάστε τις δηλώσεις**

1. *Θα ήθελες οποιοσδήποτε στον πλανήτη να μπορεί να δει τι δημοσιεύεις; Με το να έχει ο Μάριος το προφίλ του δημόσιο θέτει τον εαυτό του σε κίνδυνο αλλά και τους φίλους του. Θα πρέπει να είναι πάρα πολύ προσεκτικός για τα όσα δημοσιεύει για τον εαυτό του και ακόμη περισσότερο προσεκτικός για όσα δημοσιεύει που αφορούν κάποιον άλλο.*
2. *Η Λουΐζα παίρνει ένα πολύ καλό μέτρο, για να προστατεύει τον εαυτό της. Εσάς σας ενοχλεί το ποιοι μπορούν να δουν τις φωτογραφίες σας; Έχετε σκεφτεί, όμως, ότι όσο προσεκτικοί και να είμαστε εμείς, αν κάποιος από τους διαδικτυακούς μας φίλους αντιγράψει αυτά που γράψαμε ή μια φωτογραφία μας, πάλι μπορεί να εκτεθούμε;*
3. *Η Μαρίζα πρέπει να καταγγείλει την κλοπή του προφίλ της στην Αστυνομία. Μπορεί να καλέσει τη γραμμή βοήθειας του Cyberethics 70000116, για να της δώσουν συμβουλές. Αν μπορεί να αποκτήσει πρόσβαση από το email ή το τηλέφωνό της, θα πρέπει να αλλάξει τους κωδικούς της, για να επανακτήσει το προφίλ της, αλλιώς θα πρέπει να το καταγγείλει. Καλό θα ήταν να ενημερώσει τους φίλους της ότι κάποιος της έκλεψε τους κωδικούς. Ένας καλός κωδικός είναι αυτός που μπορώ να θυμάμαι, αλλά οι άλλοι δεν μπορούν να τον μαντέψουν και έχει κεφαλαία και μικρά γράμματα, αριθμούς και σύμβολα. Μπορεί να φτιάξει έναν καλό κωδικό, αν σκεφτεί μια πρόταση και κρατήσει τα αρχικά της, για παράδειγμα: «Η Μαρίζα πάει στην 2α τάξη» θα γίνει «HMp$2t» Αν έχει πολλούς κωδικούς, μπορεί να βάζει στην αρχή και στο τέλος γράμματα από την σελίδα στην οποία θα μπει. Για παράδειγμα, για το Facebook ο κωδικός της θα γίνει: fHMp$2tb.*
4. *Αν ένας φίλος μας έχει 1000 φίλους, τότε επιτρέπουμε σε πάρα πολύ κόσμο να δει προσωπικές μας πληροφορίες. Για να είμαστε περισσότερο ασφαλείς, είναι καλύτερα να έχουμε το προφίλ μας ανοικτό μόνο στους φίλους μας, αλλιώς θα πρέπει να προσέχουμε περισσότερο το τι δημοσιεύουμε.*
5. *Η Ελπίδα με το να προσθέτει γνωστούς και αγνώστους, δεν σημαίνει ότι είναι δημοφιλής. Πρέπει να αντιλαμβανόμαστε ότι άλλο φίλος και άλλο γνωστός. Έχει δώσει πρόσβαση σε προσωπικές της πληροφορίες σε πάρα πολλά άτομα, κάνοντάς τους φίλους.*
6. *Η Μαρία χειρίστηκε πολύ καλά την υπόθεση. Με το να συναντάμε άτομα που γνωρίσαμε στο διαδίκτυο, θέτουμε τον εαυτό μας σε κίνδυνο. Αν θέλουμε να συναντήσουμε κάποιον/α που γνωρίσαμε στο διαδίκτυο, είναι σημαντικό να είναι ενήμεροι οι δικοί μας, να πάμε σε κάποιο δημόσιο μέρος και να μην είμαστε μόνοι μας. Δεν μπορούμε να είμαστε σίγουροι ότι αυτός με τον οποίο μιλάμε είναι αυτός που ισχυρίζεται ότι είναι και αν κάποιος μας κάνει να αισθανθούμε άβολα ή μας ζητήσει γυμνές φωτογραφίες, θα πρέπει να το αναφέρουμε στους δικούς μας και να το καταγγείλουμε.*
7. *Ο Φίλιππος πρέπει να ελέγξει τις ρυθμίσεις του κινητού του. Προφανώς κάποια ρύθμιση είναι επιλεγμένη και ανεβαίνουν οι φωτογραφίες του στο διαδίκτυο. Τα κινητά, πλέον, μπορεί να έχουν γίνει έξυπνα, αλλά πρέπει και εμείς να ελέγχουμε τις ρυθμίσεις τους.*
8. *Είναι πολύ πιθανόν να είναι κάποιος άλλος με ψεύτικο προφίλ. Συνήθως οι διάσημοι δεν κάνουν σε αγνώστους αιτήματα φιλίας. Χρειάζεται να είμαστε πολύ προσεκτικοί για το ποιους κάνουμε φίλους, επειδή τους δίνουμε πρόσβαση στα δεδομένα μας. Εύκολα κάποιος μπορεί να υποδυθεί ότι είναι κάποιος άλλος.*
9. *Τα κοινωνικά δίκτυα έχουν πολλές δυνατότητες, φτάνει να είμαστε προσεκτικοί.*
10. *Είναι παράνομο να δημιουργήσει κάποιος ψεύτικο προφίλ για κάποιον άλλο. Αυτό που συνέβηκε, θα μπορούσε να είναι πολύ επικίνδυνο τόσο για την ασφάλεια των μαθητών της εκπαιδευτικού αλλά και για τη φήμη της εκπαιδευτικού. Μπορούν να σκεφτούν τι ήταν το χειρότερο που θα μπορούσε να συμβεί;*
11. *Τα παιδιά είναι σημαντικό να κρατούν τους γονείς ενήμερους για τα πράγματα που τους αρέσουν στο διαδίκτυο. Οι γονείς μπορεί να τους δώσουν χρήσιμες συμβουλές και χρειάζεται να υπάρχει εμπιστοσύνη.*
12. *Είναι προτιμότερο να αποφεύγουμε να βάζουμε αποκαλυπτικές φωτογραφίες στο διαδίκτυο, γιατί δεν ξέρουμε σε ποιον μπορεί να καταλήξουν και ποιος μπορεί να τις δει. Ανεβάζουμε πράγματα στο διαδίκτυο που δεν θα νιώθουμε άβολα, αν τα δει οποιοσδήποτε. Χρειάζεται να φροντίσουμε τη διαδικτυακή μας φήμη. Πριν να δημοσιεύσουμε οτιδήποτε, σκεφτόμαστε πώς μπορεί να το αντιληφθούν οι άλλοι.*
13. *Υπάρχουν διάφορες απάτες στο διαδίκτυο. Δημοσιεύσεις που μας ζητούν να κάνουμε like, για να δούμε το περιεχόμενο, κάποιες φορές μπορεί να είναι και απάτες. Επίσης, δημοσιεύσεις που λένε ότι κάνοντας like ή στέλνοντας ένα email θα δοθούν λεφτά σε κάποιο άτομο που έχει ανάγκη ή οργανισμό, είναι ψεύτικες.*
14. *Πρέπει να σεβόμαστε την ιδιωτικότητα των άλλων. Όταν ανεβάζουμε φωτογραφίες άλλων, χρειάζεται να έχουμε την άδειά τους. Αν κάποιος άλλος ανεβάζει δικές μας φωτογραφίες που δεν θέλουμε, καλύτερα να το συζητήσουμε μαζί του.*
15. *Είναι καλά τα κοινωνικά δίκτυα και το διαδίκτυο, αλλά δεν πρέπει να το παρακάνουμε. Αν περνάμε όλη μας τη μέρα μπροστά από μια οθόνη, σημαίνει ότι από άλλα πράγματα στερούμε χρόνο.*
16. *Μερικές φορές, όταν γράφουμε κάτι, οι άλλοι μπορεί να το αντιληφθούν διαφορετικά, επειδή δεν μας βλέπουν και δεν μας ακούν. Βοηθά να σκεφτόμαστε το πώς ακούγονται στα αυτιά των άλλων όσα γράφουμε.*
17. *Το να διασύρεις τη φήμη του άλλου, είναι κάτι πραγματικά πολύ άσχημο. Όταν εκφοβίζει κάποιος κάποιον άλλο, από το διαδίκτυο, η πίεση μπορεί να γίνει τρομερά μεγάλη, με καταστροφικές συνέπειες. Αν είμαστε ή γνωρίζουμε κάποιον που είναι θύμα εκφοβισμού στο διαδίκτυο, μπορούμε να μιλήσουμε στους δικούς μας και να πάρουμε τηλέφωνο στη γραμμή βοήθειας (Cyberethics Helpline 70000116), για να μας δώσουν στήριξη.*